రూ.300 కోట్లతో 'విరించి' హాస్పిటల్‌
- 600 పడకలతో హైదరాబాద్‌లో ఏర్పాటు
నవతెలంగాణ-హైదరాబాద్‌ : ఐటీ సొల్యూషన్స్‌ కంపెనీ విరించి లిమిటెడ్‌ హైదరాబాద్‌లో 600 పడకలతో కూడిన సూపర్‌ స్పెషాలిటీ హాస్పిటల్‌ను అందుబాటులోకి తెస్తున్నట్టు ప్రకటించింది. ఇందుకోసం 100 శాతం సబ్సీడరీగా విరించి హెల్త్‌కేర్‌ ప్రయివేటు లిమిటెడ్‌ను ఏర్పాటు చేసింది. ఈ సూపర్‌ స్పెషాలిటీ హాస్పిటల్‌ను రూ.300 కోట్లతో ఏర్పాటు చేస్తున్నామని విరించి హాస్పిటల్స్‌ చైర్మన్‌ విష్‌ కొంపల్లి తెలిపారు. మరికొన్ని వారాల్లోనే తొలుత 350 పడకలతో ప్రారంభించినున్నామని, ఆ తర్వాత కొన్ని మాసాలకు 600 పడకలకు విస్తరించనున్నామన్నారు. బుధవారం నగరంలో ఏర్పాటు చేసిన మీడియా సమావేశంలో ఆయన మాట్లాడుతూ కార్డియాక్‌, ఆర్థో, నెఫ్రో, న్యూరో, ఎమర్జెన్సీ క్యాన్సర్‌, ట్రాన్స్‌ప్లాంటేషన్‌ తదితర విభాగాల్లో నిపుణులైన వైద్యుల పర్యవేక్షణలో అందుబాటులోకి తెస్తున్నామని చెప్పారు.
వైద్య రంగంలోని అత్యాధునిక టెక్నాలజీ సాంకేతిక పరిజ్ఞానాన్ని ఉపయోగించనున్నామని తెలిపారు. తమ డయాగ్నోస్టిక్‌ ల్యాప్‌ ఎపీజెన్‌టీిక్స్‌ను దాటిన మాలిక్యూలర్‌ డయాగ్నోస్టిక్స్‌, జెనీటీక్స్‌ అండ్‌ ఎక్సోమ్‌ సీక్వెన్సింగ్‌ సర్వీసులతో పాటు 15,000 పైగా బయోమెకర్స్‌ టెస్టుల సామర్థ్యం కలిగి ఉందన్నారు. తమ హాస్పిటల్‌లో 75 మంది నిష్ణాతులైన డాక్టర్లు ఇందులోనూ 30 మంది బోర్డులో ఉన్నారని విరించి హాస్పిటల్‌ ఎగ్జిక్యూటివ్‌ డైరెక్టర్‌ శ్రీనివాస్‌ మ్యాన తెలిపారు. మొత్తంగా 1000 మంది సిబ్బందితో సేవలు అందిస్తామన్నారు. తాము కెనరా బ్యాంకు నుంచి రూ.70 కోట్లు రుణంగా తీసుకున్నామన్నారు. 2015-16లో విరించి లిమిటెడ్‌ ఏకీకృత ఆదాయం రూ.218.34 కోట్లుగా నమోదయ్యింది. బుధవారం బీఎస్‌ఈలో ఈ కంపెనీ షేర్‌ 1.50 పైసలు పెరిగి రూ.55.50 వద్ద ముగిసింది.
మీ స్నేహితులకు రికమెండ్ చెయ్యండి